In nomine sanctæ et individuæ Trinitatis. Notum sit omnibus qualiter Beraldus prepositus, ceterique Sanctæ Mariæ Vallavensis æcclesie canonici, donnum Odilonem, Cluniensis cenobii abbatem, ut mansiones quas predicti cænobii fratres jure hereditario Isembardi sacerdotis et monachi possidebant, dono eis accomodaret rogaverunt, quatinus easdem Gausleno pro mansionibus Kigonis abbatis quas ipse tenebat eis tribuere liceret, quod mansiones prefatæ ad amplificandas eorum oficinas videbantur pernecessariæ. Hanc autem necessitatem donnus abba Odilo ut audivit, tali tenore predictas mansiones eis concessit, ut suo monasterio, quo citius possent, in consimili loco melioratas restituerent. Evoluto deinde non multi temporis spacio, placuit Syro sacerdoti ut mansiones quas Widonis, bonæ memoriæ pontificis et canonicorum dono, jure possidebat proprietario, pro predictis mansionibus canonici secum prefato eas restituerent cenobio. Quocirca, consentiente Syro, canonici eas Cluniacensi restituerunt cenobio, et hujus commutationis paginam scribere rogaverunt, quam propriis manibus firmaverunt, ut ab hac die inantea, omni contradictione submota, ipsius monasterii fratres in omnibus liberam et firmam potestatem habeant, quod de ipsis mansionibus quicquid voluerint faciant, salva utilitate canonicorum. Facta est autem hæc carta ista in Aniciensi civitate, III nonas februarii, feria V, luna VIII, anno Dominicæ incarnationis M IIII, indictione II. Signum Syri sacerdotis, qui hanc cartulam commutationis scribere rogavit, et manu propria firmavit. S. Beraldi prepositi. S. Oddonis. S. Rotberti abbatis. S. Rotberti editui. Ego Bonizo scripsi.